
    Nota: Para facilitar a comprensión do lector sen redundar nas diferentes referencias, vaise utilizar a maiúscula no uso da palabra “camiño” para remitir ao fenómeno do Camiño de Santiago, e escribirase con minúscula ao utilizarse como elemento viario.


  




  




  

    INTRODUCIÓN




    





O Camiño de Santiago segue sendo na actualidade un dos maiores obxectos de interese tanto no ámbito académico regrado, nos seus moi numerosos estudos de investigación, así como para diferentes estratos sociais de distinta índole e función.




    Hai menos dunha década, en 2015, o Camiño de Santiago foi declarado Ben do Patrimonio Mundial, completando o recoñecemento outorgado en 1993 ao Camiño Francés, xunto coas catro rutas dos denominados como Camiños do Norte (Camiño Costeiro, Camiño Primitivo, Camiño Lebaniego e Camiño Interior Vasco-Rioxano)1. Estas declaracións sinalan a súa innegable faceta artística, tanto material como inmaterial.




    Igual que na actualidade, as motivacións e alicientes van adaptándose ás realidades que se suceden no tempo, feito que provoca uns produtos diferentes en cada época. As esferas sociais congregadas nun ambiente concreto varían a combinación sensible de cada grupo humano, o que implica que vacile a concepción dos elementos que conforman un tema.




    O exemplo que acabamos de expoñer, xunto á correspondente reflexión, sintetiza a idea axial da que parte este ensaio. A gran cantidade de publicacións que se realizan sobre a peregrinación no Camiño de Santiago na actualidade mostra que se trata dunha realidade viva, máis aló do interese que suscita a curiosidade turística. Iso indica unha continuidade na sensibilidade relixiosa que sobrevive no imaxinario colectivo, o que establece unha constante definida como elemento conformador.




    As diferentes rutas que constitúen hoxe o denominado Camiño de Santiago non sempre foron as mesmas. Esta realidade pódese perseguir a través da visión histórica do camiño en que se incide no tempo e espazo en que se sitúa. 




    Na historia e actualmente, o impacto do Camiño de Santiago foi referido coa designación de “fenómeno”, o que concirne ao desenvolvemento do fío que queremos mostrar: é certo que o Camiño segue en auxe, non obstante, malia ser a mesma entidade, non resulta o mesmo nos diferentes tempos da súa historia. E non só nos referimos a cambios físicos como anteriormente mencionamos, senón conceptuais.




    As estruturas adquiren diferentes implicacións con cada cosmovisión en distintos momentos, polo que modifican a realidade a partir das relacións no imaxinario. Hai períodos na historia que tiveron unha gran transcendencia por diversos factores, os cales fixeron concibir os elementos baixo unha nova perspectiva de maneira abrupta.




    Como se sinala con frecuencia na historiografía, o século XII é fundamental para comprender o cambio da Alta á Baixa Idade Media, a cal anunciará a chegada da Idade Moderna. Por iso, queremos situarnos neste momento tan relevante para a mentalidade occidental, nun escenario tan primordial como o Camiño de Santiago.




    Consideramos que, a través da conxugación de fontes documentais situadas neste espazo-tempo, podemos aproximarnos ás alteracións conceptuais que teñen lugar no século XII. Para iso, ampliaremos o ámbito cronolóxico aos séculos XI ao XIII, para establecer unha secuencia e observar os cambios substanciais.




    

      

        1. Cf. “Camiño de Santiago Patrimonio Mundial”, en: www.cultura.gob.es/consejo-jacobeo/cs-patrimonio-mundial.html.

O CAMIÑO DE SANTIAGO, 
OBXECTO DE ESTUDO




    








    O fenómeno que ten lugar entre os séculos XI e XIII situado no Camiño de Santiago —época que corresponde ao período de transición do pensamento medieval que alterou a estrutura da mentalidade social correspondente ao occidente europeo— é o escollido para servir de obxecto na nosa indagación. Nas seguintes páxinas, enumeramos as calidades que o fan indicado para a finalidade esperada.




    Ao aproximarnos aos acontecementos que se suceden na temporalidade marcada na ruta cara a Compostela, observamos en primeiro termo a enorme mobilidade de xente que transita a vía. A gran peculiaridade que a distingue recae non só na cantidade, senón na espontaneidade coa que se xera a corrente masiva de peregrinación cara a Santiago. Este factor, en conxunción coa duración no tempo en que se mantén, é imprescindible, debido a que tratamos cunha grande afluencia de poboación que se mantén durante un tempo dilatado. Estas facetas permiten aproximarnos a múltiples manifestacións humanas de distinta índole que tiveron a súa orixe pola motivación xacobea.




    O enriquecemento excepcional que se orixina no Camiño é debido, en boa medida, á grande afluencia de persoas de todos os recantos do mundo coñecido no momento. Desde o século XI ata o XII fálase de “internacionalización”, xa que, desde distintos campos, búscase ampliar o alcance do Camiño.




    Proba diso é o asentamento de francos no denominado como Camiño Francés, baixo a frecuentemente coñecida como repoboación, que se expande no tempo dous séculos (finais do século XI-terceira década do século XIII). De igual maneira, esta vía será a canle en que se verán grandes movementos migratorios, así como comerciais, en que se aprecian as mesmas presentacións foráneas.




    Nas relacións políticas entre os monarcas apréciase un interese por asegurar lazos co poder europeo a través de casamentos, como ocorre con Sancho Ramiro e Afonso VI. Así mesmo, o propio bispado da Catedral de Santiago tende a crear estratexias mediante numerosos enclaves foráneos, tendencias que seguiron tanto Diego Peláez como Diego Xelmírez posteriormente.




    Para iso, apoiouse, desde o propio centro de Santiago e os promotores repartidos polos centros activos das vías de peregrinación, a práctica que perpetuase o dinamismo en alza, con interese na relevante vida intelectual e a propia reforma en canto á concepción cristiá, a cal continuaría con Pedro Muñiz e Bernardo II. Con estes distintivos consolídase o ambiente proclive para ser espazo de creación.




    Mostras disto son o Liber sancti Iacobi e a Historia compostelá, fontes en que se pode percibir o contexto de creación tan relevante con obxectivo divulgador, e que nos permite coñecer os matices temporais en canto ás súas datacións2, e ler a través destes a ideoloxía subxacente en distintos momentos. O rexistro textual que utiliza para narrar permite interpretar as moi variadas mensaxes que deixan unha pegada en canto ao repertorio conceptual constituínte.




    Estes non só nos contextualizan no medio físico xeo-temporal, senón que a minuciosidade narrativa que caracteriza os autores sitúanos a través da percepción da mirada e comprensión do home medieval. 




    É interesante ver como se crean nexos con grande intencionalidade no Códice, por exemplo, a relación deste con Carlomagno, a cal establece unha barreira conceptual respecto ao pobo musulmán que distingue así dúas realidades próximas. O emir almorábide Amir Ben Yusuf menciona unha percepción relativa ao Camiño que reflicte grande elocuencia, pois descríbeo como unha gran multitude. Podemos apreciar como o autor ve unha gran formación humana que atravesa a ruta cara a Compostela como un aceno de identidade socio-relixiosa e cultural que representa, sen necesidade de materializarse, un signo expresivo que resulta tan accesible baixo unha rápida mirada.




    Estas multitudes de xentes diríxense como destino final cara a Santiago, onde teñen o seu punto de converxencia. O obxectivo é froito da meta relixiosa que move estas masas ad loca sancta, o lugar sacro que xa a finais do século XI, no Beato de Burgo de Osma, aparece representado como un dos lugares referentes da cristiandade.




    A distinción da peregrinación xacobea como excepcional entre outras manifestacións de similar condición para o cristianismo é un trazo que debemos destacar. 




    Como Lacarra apuntou no imprescindible triplo volume As peregrinacións a Santiago de Compostela: “A mesma peregrinación compostelá habería, por tanto, que estudala como un fenómeno colectivo da Europa cristiá medieval” (Lacarra, 1949, 19). Argumento que se reforza a través do apuntamento de M. Castiñeiras González: “É un fenómeno histórico cultural moi unido á vitalidade do Camiño de Santiago” (Castiñeiras, 2010, 34). Estas dúas alusións recalcan dous feitos: que o Camiño de Santiago resulta un modelo concentrado a pequena escala da Europa cristiá medieval, en primeiro lugar; e, en segundo lugar, que os acontecementos e manifestacións que se sucederon na época medieval están interrelacionados co fenómeno xacobeo mesmo.




    Desta forma, o fenómeno xacobeo, ao ter o carácter de causa e efecto, é susceptible de abordarse desde diferentes prismas, así como de poder darlle distintos usos polo seu carácter polifacético. O Camiño non só se abre a ser fonte documental ou obxecto de estudo, senón que é factible a súa observación como elemento axial para comprender a realidade que quedou impresa.




    Como se o propio fenómeno se tratase dunha mostra a pequena escala dentro dun sistema maior —a Europa occidental medieval—, polo seu propio carácter, adquire a particularidade de modelo aplicable. De feito, un dos puntos salientables que se poden extraer del é o seu poder como referente do ideario social máis aló dos sucesos históricos, debido a que, como apunta Jean-Claude Schmitt (Schmitt, 2010, parágrafo 11), o cristianismo parece máis unha identidade ideolóxica ca unha relixión. O fenómeno xacobeo reúne unha serie de características que o predispoñen para ser mostra representativa do propio cristianismo. 




    Dentro da súa concentración substancial, o carácter da súa entidade construída foi desenvolvendo un relato interno onde se suceden etapas, fases, ritmos… que permiten expoñer a súa unidade como propia dunha estrutura. Esta definición acredita a esencia do seu carácter, o que orixina que teña unhas propiedades específicas, unha configuración e un desenvolvemento marcado.




    Tamén ocorre que o Camiño se orixina e transcorre durante un espazo e tempo en que se fundamentan os piares da historia occidental da conformación de Europa, polo que é un factor máis na construción da súa identidade común.




    Un exemplo sería a unión, a principios do século XIII, de Áraba e Guipúscoa á Coroa de Castela; con isto conseguiuse que gran parte da Península tivese comunicación directa con Francia e, daquela, co resto dos países con que se conecta. O territorio veríase poboado dunha sociedade que non paraba de aumentar e, ademais, atópase baixo un sistema en consolidación que o levaría a compartir as mesmas concepcións.




    Pero, aínda que o Camiño serve como unha estrutura autónoma que ha de analizarse baixo a súa propia orde, por que queremos acoutar e situarnos nos séculos que se chamaron alto, pleno e baixo medievais? Que fai particulares a estes séculos respecto ao resto de épocas que abarca o feito xacobeo? Os estudos fálannos con frecuencia da impulsión, alcance, precocidade e intensidade que o Camiño comeza a adquirir a finais do século XI e durante o século XII. Aínda que o que nos interesa para o noso enfoque relativo ao período marcado é que este fenómeno resultou clave para a época pola súa función de “bisagra” entre dúas visións que se suceden no tempo de forma rupturista.




    



E… RECURSO?




    






    A gran pegada que foi marcando o Camiño provocou que moitos estudos académicos aborden a xénese do seu agromar: o fenómeno xacobeo na Plena Idade Media. En ocasións, argumentouse a explicación da súa configuración por medio de realidades que, aínda que se reproduciron na peregrinación xacobea, non foron exclusivas do Camiño.




    É recorrente o “eterno” debate histórico-artístico en canto á chamada “tipoloxía das igrexas de peregrinación”, distinción que continúa, dentro dos propios ámbitos académicos, levantando acalorados debates. Vexamos unha síntese das diferentes posicións que se foron propagando.




    A cultura e sensibilidade baixo a que percibe un historiador acaba, como é natural no ser humano, adquirindo certo rumbo na concatenación que canaliza o pensamento. En maior ou menor medida, e en conxunto coas correntes consideradas na sociedade do momento, todo enfoque humano está certamente predeterminado. Froito disto serían os moi numerosos traballos en que se segue unha crenza expansiva da arte francesa nos medievalistas do século XX. Autores da altura de Émile Mâle en 1920 e posteriormente Deschamps tomarían o foco tolosano como único centro creador desde o que partiu a arte románica (Hofman, Chatain, 2010, 282). O propio suco inherente que se aprecia nos estudos académicos á fórmula escolástica xera o predominio de proseguir as formalidades aceptadas polos expertos.




    Non obstante, en canto á concernente xeración e transmisión das consideradas tipoloxías das igrexas de peregrinación, podemos enumerar os seus xiros historiográficos, que nomearemos a través da secuencia presentada por John Williams no seu artigo “A basílica compostelá e o camiño de peregrinación”, de 2010.




    Inspirado pola publicación dunha tradución da Guía de peregrinos realizada por Fidel Fita e Julien Vinson, o abate Bouillet de Conques foi, en 1893, o primeiro da era moderna que estableceu unha conexión entre as rutas de peregrinación a Santiago e o desenvolvemento da arquitectura e escultura románicas. Aínda que recoñecía a contribución das igrexas do século XI de Auvergne ao estilo do grupo, atribuía o excepcional parecido dos edificios e ornamentación de Conques, Toulouse e Santiago á difusión do culto á Santa Fe, así como ao estímulo que a popularización da peregrinación a Compostela supuxo para a arte e a arquitectura. 




    Aínda que as conclusións de Bouillet non influíron nos extensos estudos sobre a arte románica francesa e española que apareceron pouco despois, co tempo os estudos de Émile Mâle e Arthur Kingsley Porter concedéronlle un papel fundamental á peregrinación a Santiago na historia da arquitectura e arte románicas. […] Na súa temperá monografía sobre a catedral de Santiago, Conant aceptaba que as cinco igrexas constituían un grupo propio, e, no seu posterior e extenso estudo sobre a arquitectura románica, aínda as seguía considerando un “tipo especial de peregrinación” […].




    Máis próximo aos nosos días, Marcel Durliat rexeitou contemplalas como unha école, aínda que admitía que constituían unha “famille diferenciada”, un termo que Lambert intercambiara co de école. Serafín Moralejo definiu a relación como constitutiva dunha comunidade tipolóxica. Isidro Bango, a persoa nesta xeración que máis se ocupou do problema de establecer unha conexión entre o Camiño e a arte, exerceu de voceiro dunha opinión máis radicalmente negativa sobre a idea da escola das rutas de peregrinación. Para el, as similitudes eran, máis que substantivas, meras coincidencias, e concluía que os elementos constitutivos —deambulatorio, tribuna, cripta e cruceiro— eran demasiado frecuentes na arquitectura do século XI como para deducir que a combinación que levaba ao recoñecemento dunha escola da peregrinación resultase significativa. Este menciona:




    “As chamadas igrexas de peregrinación non forman o grupo homoxéneo que xeralmente se lle atribúe na historiografía tradicional […] Son diferentes elos dunha cadea experimental na procura de templo apropiado ás circunstancias litúrxicas, sociolóxicas e estéticas dunha época baixo os condicionamentos e limitacións dos recursos técnicos” (Williams, 2010, 111-112).




    Sería Castiñeiras quen, acertadamente, en paralelo á rotunda observación do profesor Bango, remite unha aproximación que segue parámetros expresivos e conceptuais da linguaxe artística manexada, pois apunta ás similitudes que comparten alén da planimetría, o alzado, e ten en conta a experiencia visual nun curto período de tempo, cando os mesmos templos se atopan distantes no espazo (Castiñeiras, 2005, 217-218).




    Por tanto, rompe o ciclo de antítese respecto ao marco da peregrinación como transmisor dun tipo de expresión artística. Aínda así, quedan físgoas da polémica, polo que xera certa desestimación de utilizar o marco espacial do Camiño de Santiago como un campo experimental.




    Por iso, os estudos enfócanse en obras concretas e seguen parámetros en que perseguen as conexións sociais para estipular os procesos de transmisión artístico-cultural. Esta metodoloxía permitiu identificar en profundidade as datacións e situar cada obra no seu contexto histórico-social. Isto permite acceder ás significacións que teñen as representacións artísticas en cada momento a través das diferentes correntes ideolóxicas de cada tempo. Pero tamén analizando e enmarcando os límites epistemolóxicos.




    Por iso, consideramos posible abordar un estudo temporal mediante o encadramento epistemolóxico a través da repercusión do fenómeno xacobeo que ten lugar entre os séculos XI e XIII. Pois, grazas á inmensa actividade humana que nel se aprecia, pódese seguir a progresión da cosmovisión social no occidente medieval europeo. 




    Georges Gaillard, no seu destacado artigo “De la diversité des styles dans la sculpture romane des pèlerinages” (Gaillard, 1951, 77-87), xa tería en conta moitos destes factores indicados, cos que logra un enfoque con gran vixencia, un claro precedente da metodoloxía que aquí queremos indicar.




    



AS MENTALIDADES




    






    A explicación das formulacións que xurdiron tendo como base o Camiño de Santiago tomaron unha postura que considera o Camiño como unha entidade histórica, constituída por compoñentes máis ou menos estables, case de maneira atemporal, como se se tratase dun obxecto inalterado e só cos eventos que tiveron lugar nel ou baixo a súa influencia, referentes a outros feitos históricos.




    A nosa formulación propón recorrer ao camiño como a unha síntese representativa das diferentes fases conceptuais que se xeran mediante o transcurso do tempo e o seu impacto nas mentalidades. Por tanto, un enfoque a través das ideas da sociedade.




    A investigación académica tamén segue patróns inmersos nas correntes de cada momento, que se reflicten nos puntos de partida onde establecen a liña argumental e, con isto, as deducións. Con todo, para historiar temos que quedar coa verdade, máis aló das correntes. Se un acontecemento coa magnitude que supón o Camiño de Santiago pode servir como recurso para comprender as matizacións na concepción das cousas, pode levarnos á concisión dos estudos mediante a precisión das ideas que subxacen.




    Jean-Claude Schmitt menciona como a historia xoga o rol de federación en canto a sociedade histórica e, por iso, hase de entender en proceso complexo de transformación dos tempos (Schmitt, 2021, parágrafo 4). A dinámica dos tempos supón que diversas forzas participen e definan diferentes realidades.




    A historia das mentalidades permitiu abordar a historia baixo novos paradigmas, o que supuxo unha ruptura cos estándares tradicionais do canon do século XIX herdados pola academia e orixinou con iso novas perspectivas. Louis Althusser define as mentalidades como “a relación imaxinaria dos individuos coas súas condicións reais de existencia” (Althusser, 1988, 44). 




    O ser humano vive en sociedade, polo que, a través das relacións que se configuran na diversidade dos tempos e os espazos, poden realizarse diferentes lecturas que inciden na comprensión tanto das súas crenzas, das súas actividades ou das expresións que manifesta. Para o historiador, a profundidade temporal pode ser considerable. Non obstante, transcende a disciplina histórica ao observar que calquera elemento, aínda coa mesma forma, a mesma denominación, o seu mesmo lugar na lóxica humana pode ter moi diversas dimensións e sentidos ao situalo nun tempo concreto. Os tempos e as concepcións manteñen distintos ritmos, polo que, malia as clasificacións estipuladas polos estudos regrados aos diferentes períodos e etapas históricas, certamente poden variar, incluso aínda que se trate da mesma distinción estipulada mediante as súas características xerais.




    Pois aínda que existen mentalidades de longa duración e resistencias históricas, malia que existan cambios —como sucede coas divisións de períodos históricos—, hai intervalos en que os cambios se multiplican por diversos factores.




    A posibilidade que proporciona analizar as mentalidades pode servir como recurso que proxecte novas perspectivas na aplicación doutras —ou xunto a outras— disciplinas de maneira transversal, máis aló da historia das novas perspectivas. Incidir con minuciosidade analítica permite unha lectura baixo cada concepción socio-histórica dun grupo humano. O investigador pode comprender as correlacións de cada desenvolvemento histórico e estudar os elementos con máis exactitude, o que supón estreitar as interpretacións. 




    En canto ás expresións, estas remiten a distintas ideas ou axiomas, así como adquiren outras intencionalidades. Por tanto, as lecturas dun mesmo obxecto, situado en poucas décadas anteriores ou posteriores, malia mostrar os mesmos trazos, poden ter unha interpretación totalmente diferente. Por tal motivo, as deducións deben conformarse desde bases diferentes.




    Para precisar as mentalidades imos limitarnos ao Camiño de Santiago no período que nos interesa analizar. Para iso, recorreremos a unha lectura que se basee na transición de significado de conceptos desde finais da Alta á Baixa Idade Media a través da extensa documentación que ofrece o fenómeno do Camiño.




    Neste escrito trataremos unicamente catro conceptos fundamentais (actores, motivacións, camiño e creación) para poder comprender as diversas conexións que orbitan arredor dunha mesma consideración a través dunha consecución cronolóxica. Con isto pretendemos poder abarcar algunhas visións que se suceden durante o tránsito á Baixa Idade Media. Partindo deles, queremos realizar un seguimento do transcurso do tempo e as implicacións que os cambios teñen nas ideas sociais. 




    Con este fin, recorremos á historia dos conceptos de Reinhart Koselleck (Koselleck, 2012), en que se documenta a metamorfose dos conceptos, posto que os fenómenos se retratan e tensan, polo que terminan por contribuír e redirixir tanto á historia como á vida. Por tanto, a relación obxectiva e subxectiva tradicional redefínese.




    Queremos conformar unha guía conceptual que poida ser utilizada como unha ferramenta de aplicación para estudar algún aspecto enmarcado no período revisado e, con iso, propoñer posibles metodoloxías que teñan en consideración a delimitación cronolóxica a pequena e mediana escala. Co noso obxectivo, pretendemos facilitar ao investigador a tarefa non só de precisar máis aló do contexto, senón a cosmovisión pertencente ao momento abordado.




    Temos situado o marco teórico no fenómeno do Camiño de Santiago. Desenvolveuse a razón pola que o Camiño pode servir como guía metodolóxica. Elixíronse catro conceptos que engloban piares fundamentais do período, os cales poidan ser abordados desde diferentes campos. Co fin de crear un cronograma das ideas na sociedade medieval, conformouse unha imaxe en conxunto que enumere as principais diferenzas da cuestión a través de datos extraídos das fontes e documentos respecto aos diferentes conceptos seleccionados.

